Rickrolling

Rickrolling, alternative rick-rolling, esas interreto-joko en qua la video-filmo dil kansono di 1987 "Never Gonna Give You Up" da Rick Astley neexpektite aparas.

La joko esas sorto de "bait and switch"-fraudo qua uzas falsa hiperligilo qua duktas a la video-filmo.  Viktimi, kredante ke li acesas ula nerelatanta materio, esas "rickrolled".  La tendenco extensesis a disruptiva o humuroza apari dil kansono en altra situesi, quala l'aparo da Astley ipsa en parado en 2008 en New York-urbo.

"Never Gonna Give You Up" aparis en la debut-albumo da Astley di 1987, Whenever You Need Somebody.  La kansono, lua debuto-disketo, sucesis en plura internaciona rangi, inkluze en Usa e Brltania.  En l'akompananta video-filmo, Astley pleas la kansono dum dansar.
Rickrolling raportite komencis kom varianto di plu frua joko de la mesajo-grupo 4chan kun la nomo duckrolling.  La direktanto dil situo, qua uzis la nomo "m00t," komencis remplasar okuri dil vorto "egg" (ovo) che la situo per la vorto "duck" (anado).  Kande la vorto "eggroll" divenis "duckroll," uzeri chanjis ligili a sensacionala pikturi o novaji, tale ke li vicee konektis uzeri ad imajo di anado kun roti; on lore dicis ke l'uzero esas "duckrolled."

En mayo 2008, la praktiko difuzesis preter 4chan e divenis interreto-fenomeno, fine atraktinta raporti en la komunikilaro.  Inquesto di aprilo 2008 da SurveyUSA evaluis ke adminime 18 milion usana adulti esabis "rickrolled".

En interviuvo en marto 2008, Astley dicis ke segun lu rickrolling esas "drolega"; il anke dicis ke il ne probos profitar per la fenomeno per nova registrago o rimixuro propra, ma ke il esus felica se altra artisti rimixus ol.  Generale, Astley ne trublesas dal fenomeno, asertinta ke ol esas "bizara e drola" e ke lua nura sucio esas ke lua "filiino ne embarasesas da ol."

Viceparolanto por la disko-kompanio di Astley publikigis komento qua indikis ke l'intereso da Astley pri la fenomeno velkis, nam lu asertis, "Me pregas pardono, ma il [Astley] ne plus volas parolar pri Rickrolling".
Kategorio:Interreto
Kategorio:Britaniana muzikisti